Broj: 711-I-1113-P-185-17/18-07-11

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Mirka Jurčevića, zamjenika općinskog načelnika Općine Feričanci do 25. svibnja 2017.g.,** pokrenutom Odlukom Povjerenstva, broj: 711-I-650-P-185-17/18-5-11 od 4. svibnja 2018.g,na 18. sjednici, održanoj 13. srpnja 2018.g., donosi sljedeću:

**ODLUKU**

1. **Primitkom uskrsnice u iznosu od 2.500,00 kn 3. travnja 2011.g., regresa u iznosu od 2.500,00 kn neto u 2011.g., božičnice u iznosu od 2.500,00 kn neto u 2011.g., regresa u iznosu od 2.500,00 kn 6. srpnja 2012.g., božičnice u iznosu od 1.000,00 kn neto u 2012.g., regresa u iznosu od 2.500,00 kn 13. lipnja 2013.g., regresa u iznosu od 2.500,00 kn 4. srpnja 2014.g. i uskrsnice u iznosu od 2.500,00 kn 3. travnja 2015.g, uz plaću za obnašanje dužnosti zamjenika općinskog načelnika, dužnosnik Mirko Jurčević, zamjenik općinskog načelnika Općine Feričanci do 25. svibnja 2017.g. počinio je povredu članka 7. točke d) ZSSI-a.**
2. **Za povrede ZSSI-a, opisane pod točkom I. izreke ove odluke, dužnosniku Miru Jurčeviću izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 9. sjednici održanoj dana 4. svibnja 2018.g. pokrenulo postupak za odlučivanje o sukobu interesa protiv dužnosnika Mirka Jurčevića, zamjenika općinskog načelnika Općine Feričanci do 25. svibnja 2017.g., zbog moguće povrede članka 7. točke d) ZSSI-a, koja proizlazi iz primanja plaće za obnašanje dužnosti zamjenika općinskog načelnika i primitka uskrsnice u iznosu od 2.500,00 kn 3. travnja 2011.g., regresa u iznosu od 2.500,00 kn neto u 2011.g., božičnice u iznosu od 2.500,00 kn neto u 2011.g., regresa u iznosu od 2.500,00 kn 6. srpnja 2012.g., božičnice u iznosu od 1.000,00 kn neto u 2012.g., regresa u iznosu od 2.500,00 kn 13. lipnja 2013.g., regresa u iznosu od 2.500,00 kn 4. srpnja 2014.g. i uskrsnice u iznosu od 2.500,00 kn 3. travnja 2015.g.

Na odluku o pokretanju postupka dužnosnik je dostavio pisano očitovanje, koje je zaprimljeno u ulaznoj pošti Povjerenstva dana 29. svibnja 2018.g., pod brojem: 711-U-1727-P-185-17/18-06-2. Dužnosnik u prilogu očitovanja dostavlja Rješenje Općine Feričanci od 27. svibnja 2010.g. o koeficijentu i osnovici za obračun plaće zamjeniku općinskog načelnika koji svoju dužnost obnaša profesionalno i rješenje o visini plaće zamjenika načelnika Općine Feričanci Mirka Jurčevića, Klasa: UP/I 112-03/10-01-05 od 16. listopada 2010.g. Dužnosnik u očitovanju u bitnom navodi kako se u obnašanju dužnosti pridržavao zakonskih odredbi te da je isto zahtjevao i od pročelnika i knjigovođe koji je vršio izračun plaće. Dužnosnik naglašava kako su donošenjem nove Odluke o naknadi stvarnih troškova te materijalnih prava općinskog načelnika i zamjenika općinskog načelnika Općine Feričanci od 2. studenog 2015.g. („službeni glasnik 8/15.) ukinuta prava na otpremnine, jubilarne negrade, naknade za prijevoz na posao i s posla, regres, kao i naknade za neiskorišteni godišnji odmor.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici, dužnosnici u smislu odredbi ZSSI-a. Stoga je Mirko Jurjević, povodom obnašanja dužnosti zamjenika općinskog načelnika Općine Feričanci do 25. svibnja 2017.g., obvezan postupati sukladno odredbama ZSSI-a.

Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 90.a stavcima 1. i 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60701., 129/05., 109/07., 125/08., 36/09., 150/11., 144/12., 19/13. i 137/15.) propisano je da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Stavkom 3. istog članka propisano je da se mjerila za određivanje plaće, odnosno naknade za rad, kao i druga prava vezana za profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom. Člankom 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika.

Uvidom u Registar dužnosnika i u podnesena izvješća o imovinskom stanju dužnosnika Mirka Jurčevića utvrđeno je da je navedeni dužnosnik dužnost zamjenika općinskog načelnika općine Feričanci obnašao profesionalno.

Na zahtjev Povjerenstva, Općina Feričanci je dana 17. siječnja 2018.g. dostavila očitovanje, klasa: 041-01/18-01-01 od 15. siječnja 2018.g., u kojem se navodi da je dužnosnik Mirko Jurčević dužnost u Općini Feričanci obnašao profesionalno te da su mu u razdoblju od 2011. do 25. svibnja 2017.g. isplaćene slijedeće naknade uz plaću: uskrsnica u iznosu od 2.500,00 kn 3. travnja 2011.g., regres u iznosu od 2.500,00 kn 6. srpnja 2012.g., regresa u iznosu od 2.500,00 kn 13. lipnja 2013.g., regres u iznosu od 2.500,00 kn 4. srpnja 2014.g. i uskrsnica u iznosu od 2.500,00 kn 3. travnja 2015.g. Dužnosniku su također izvršene i slijedeće oporezive isplate: regresa u iznosu od 2.500,00 kn neto u 2011.g. (2.930,00 kn bruto), božičnice u iznosu od 2.500,00 kn neto u 2011.g. (2.930,00 kn bruto) te božičnice u iznosu od 1.000,00 kn neto u 2012.g. (1.172,00 kn bruto).

U očitovanju Općine Feričanci se dalje navodi kako su gore navedene isplate vršene na temelju Odluke o plaćama i naknadama za rad Općinskog načelnika i zamjenika Općinskog načelnika Općine Ferićanci od 18. svibnja 2010.g. („Službeni glasnik Općine Feričanci“ broj: 74/10.). Donošenjem nove Odluke o naknadi stvarnih troškova te materijalnim pravima općinskog načelnika i zamjenika općinskog načelnika Općine Ferićanci od 2. studenog 2015.g. („Službeni glasnik Općine Feričanci“ broj: 8/15.) ukinuta su im prava otpremnine, jubilarne nagrade, naknade za prijevoz na posao i s posla, regres kao i naknade za neiskorišteni godišnji odmor.

U prilogu očitovanja dostavljeni su: Zaključak o usvajanju prijedloga Odluke o naknadi troškova te materijalnim pravima općinskog načelnika i zamjenika općinskog načelnika Općine Ferićanci od 2. prosinca 2015.g., Odluka o naknadi stvarnih troškova te materijalnim pravima općinskog načelnika i zamjenika općinskog načelnika Općine Ferićanci od 2. studenog 2015.g., Odluka o plaćama i naknadama za rad općinskog načelnika i zamjenika općinskog načelnika Općine Ferićanci od 18. svibnja 2010.g.

Člankom 3. stavkom 3. Odluke o plaćama i naknadama za rad općinskog načelnika i zamjenika općinskog načelnika Općine Ferićanci od 18. svibnja 2010.g. propisano je kako pored plaća općinskom načelniku i zamjenicima pripadaju i ostala materijalna prava sukladno Pravilniku o pravima, obvezama i odgovornostima službenika i namještenika u Općini Feričanci kao i propisima kojima se uređuje politika plaća.

Ministarstvo uprave je u uputi za postupanje od 10. lipnja 2015.g. ukazalo svim jedinicama lokalne i područne (regionalne) samouprave na nužnost usklađivanja općih akata kojima se uređuju prava općinskih načelnika, gradonačelnika, župana i njihovih zamjenika s odredbama Zakona o lokalnoj i područnoj (regionalnoj ) samoupravi i Zakona o plaćama u lokalnoj i područnoj (regionalnoj) samoupravi te naložilo usklađivanje istih najkasnije do 30. rujna 2015.g.

Na temelju svih prikupljenih podataka i dokumentacije utvrđeno je da je dužnosnik Mirko Jurčević, uz plaću za obnašanje dužnosti zamjenika općinskog načelnika Općine Feričanci, primio i uskrsnicu u iznosu od 2.500,00 kn 3. travnja 2011.g., regres u iznosu od 2.500,00 kn neto u 2011.g., božičnicu u iznosu od 2.500,00 kn neto u 2011.g., regres u iznosu od 2.500,00 kn 6. srpnja 2012.g., božičnicu u iznosu od 1.000,00 kn neto u 2012.g., regres u iznosu od 2.500,00 kn 13. lipnja 2013.g., regres u iznosu od 2.500,00 kn 4. srpnja 2014.g. te uskrsnicu u iznosu od 2.500,00 kn 3. travnja 2015.g. S obzirom da je gore navedene novčane iznose dužnosnik primao povodom obnašanja dužnosti zamjenika općinskog načelnika Općine Feričanci, Povjerenstvo tumači kako navedene naknade predstavljaju dodatne naknade za poslove obnašanja javnih dužnosti čije primanje je ZSSI-om zabranjeno. Stoga je dužnosnik Mirko Jurčević primanjem navedenih isplata istovremeno uz primanje plaće za obnašanje dužnosti zamjenika općienkog načelnika počinio povredu članka 7. točke d) ZSSI-a.

Povjerenstvo napominje kako na postojanje povrede članka 7. točke d) ZSSI-a, počinjene u razdoblju od 2011.g. do 2014.g., ne utječe okolnost što je Ministarstvo uprave tek u uputi za postupanje od 10. lipnja 2015.g., upućenoj svim općinama, gradovima i županijama, dalo tumačenje po kojem dužnosnicima koji dužnost obnašaju u jedinicama lokalne i područne (regionalne) samouprave, ne pripada pravo na bilo kakve dodatke na plaću, kao niti druga materijalna prava koja ostvaruju službenici i namještenici na temelju radnog odnosa, pa im tako ne pripada ni pravo na regres ili božićnicu. Naime, Povjerenstvo u predmetnom postupku utvrđuje povrede odredbi ZSSI-a, neovisno o tome predstavlja li postupanje dužnosnika ujedno i povredu odredbi nekog drugog Zakona. Tumačenje odredbi Zakona o lokalnoj i područnoj (regionalnoj) samoupravi i Zakona o plaćama u lokalnoj i područnoj (regionalnoj) samoupravi od strane Ministarstva uprave, samo dodatno potvrđuje stajalište Povjerenstva o nedozvoljenosti primanja navedenih naknada.

Člankom 42. ZSSI-a propisano je koje se sankcije mogu izreći za pojedine povrede odredbi navedenog Zakona. Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Prilikom donošenja odluke o vrsti sankcije Povjerenstvo je kao okolnost iz koje bi proizlazilo da se radi o blažoj povredi Zakona uzelo u obzir da je u člancima objavljenim u stručnim časopisima u kojima se analiziraju prava lokalnih dužnosnika zauzeto stajalište da predstavničko tijelo jedinice lokalne samouprave može općim aktom dužnosnicima na lokalnoj razini priznati prava iz radnog odnosa koja ostvaruju službenici u toj jedinici. Nadalje, Ministarstvo uprave je svoje tumačenje relevantnih odredbi Zakona o lokalnoj i područnoj (regionalnoj) samoupravi i uputu za postupanje dalo tek u uputi od 10. lipnja 2015.g.

Povjerenstvo stoga smatra da je dužnosnik opravdano mogao biti doveden u zabludu o dopuštenosti primanja predmetnih naknada. Uzevši u obzir navedeno, Povjerenstvo smatra kako je za isplate, koje su bile prije davanja mišljenja Ministarstva uprave, bilo opravdano izreći sankciju opomene.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mirko Jurčević, elektronička dostava

2. Objava na internetskoj stranici Povjerenstva

3. Pismohrana